《自叹》
宋代·晁公溯

巴蜀久彫敝，伤哉远朝廷。大道舞狐狸，嘉谷困蝗螟。

我尝行其野，所在闻惟腥。叹息莫能救，熟视涕泪零。

今年不自意，属当按邦刑。平时语云何，敢遽忘生灵。

拟于万仞渊，挠以一寸筳。贤者相告戒，安坐看空囹。

愚者顾之笑，谓我不自宁。我非恶静乐，独行苦伶仃。

糜费廪中粟，奔走閤前铃。恐如执金椎，而诵麦青青。

果欲中世用，诸公乃仪型。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。